Die term barocco is oorspronklik deur 17de-eeuse juweliers gebruik om ’n misvormde pêrel te beskryf. Sedert die middel van die 18de eeu, toe ’n eenvoudiger styl van musiek gewild geword het, is dit gebruik om te verwys na die waargenome onvolmaaktheid, bisarheid en groteskheid van musiek uit die Barok. Camerata Tinta Barocca se opwindende program fokus op die sterk kontraste in barokmusiek en leun op die idee van chiaroscuro (lig-donker), asook die improvisasie-aspek van musiek uit hierdie tydperk, wat intrinsiek deel van die estetika vorm.